Verhongerde boerboele by Hartenbos-telery geredInsp. Colleen Thysse sien om na een van die honde wat gered is. (Foto: Garden Route SPCA) WAARSKUWING: Die inhoud van hierdie berig kan sommige lesers ontstel. Die Tuinroete-DBV het 60 verhongerde boerboele by ŉ teelfasiliteit op Hartenbos gered waar hulle volgens die organisasies beperk is tot klein geëlektrifiseerde kampe sonder enige behoorlike slaapplek, en in sommige gevalle, onvoldoende skuiling. Die omstandighede was só haglik dat selfs ervare inspekteurs gesukkel het om die vlak van verwaarlosing waaraan die honde onderwerp is, te verwerk. “Die hartseerste hiervan is dat die diere soveel vroeër gered of van lyding gespaar kon word. Toe ons by hulle uitgekom het, kon talle van die diere tragies genoeg net nie meer gered word nie,” sê Cheri Cooke, ŉ senior inspekteur verbonde aan die Dierebeskermingsvereniging. Die DBV het die fasiliteit verlede week besoek, nadat ŉ klagte oor die omstandighede daar ontvang is. Verskeie honde was erg vermaer en dit het gelyk of talle van hulle sukkel met onbehandelde beserings en pynlike druksere. In optrede wat as niks anders as misdadig bestempel kan word nie, is die diere steeds vir gewin uitgebuit, sê die DBV. “Ons doen ŉ beroep op eienaars of telers wat hulself in hierdie posisie bevind om asseblief die gesondheid en welstand van hul diere eerste te stel en na die plaaslike DBV vir hulp uit te reik,” sê Cooke. Die DBV se span veeartse en inspekteurs verwerk nou die bewyse wat ingesamel is met die oog op die vervolging van diegene wat verantwoordelik is vir die beweerde mishandeling. “Ons is immers al stem wat hierdie diere het,” sê Cooke. Twee van die uitgeteerde honde wat op die perseel gevind is. (Foto: Garden Route DBV) Al die diere is reeds van die perseel verwyder. Dié honde met ŉ kans op oorlewing word in kwarantynhokke gehou waar hulle nou mediese behandeling, uitstekende voeding en “die belangrikste van alles, die liefde en sorg wat van hulle weerhou is”, ontvang. Die organisasie sê hy is verbind tot die rehabilitasie van dié honde, asook al die ander diere wat die DBV red. “Met al hoe meer openbare bewusmaking en die voortgesette hulp van ons skenkers en vrywilligers, is ons vol vertroue dat ons binnekort die gelukkige en opbeurende verhale van hul herstel en nuwe tuistes sal deel.”